Бакхилид
Великият Мир…

Превод от старогръцки: Борислав Георгиев, 1970

chitanka.info

Великият Мир

подарява на хората разни неща:

богатство и цветове

на медогласните песни.

Той поставя в олтарите

да горят върху жълтите пламъци

бутове на волове и овце дългорунни

в чест на всевишните

богове.

И той обучава младежите

да свирят на флейта,

да танцуват…

В железните щитове паякът черен

тънка мрежа плете.

Ръждата гризе острото копие

и двуострия меч…

Потъмнява медта на всяка бойна тръба.

Никой вече не граби

сладкия сън от мойте клепачи —

балсам за сърцето.

И сред ликуващото множество навън

пламти песента на младежите.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.